b'\n_START_ARTICLE_\nJohann Tobias Beck\n_START_PARAGRAPH_\nJohann Tobias Beck (22. syyskuuta 1804 Balingen \xe2\x80\x93 28. joulukuuta 1878 T\xc3\xbcbingen) oli saksalaisen T\xc3\xbcbingenin yliopiston systemaattisen teologian professori, joka tunnetaan niin sanotun raamatullisen eli biblisistisen suunnan perustajana. Beckin opillisena l\xc3\xa4ht\xc3\xb6kohtana oli Raamattu kokonaisuudessaan jumalallisena ilmoituksena, joskin h\xc3\xa4n hyv\xc3\xa4ksyi eri kirjoittajien persoonallisuuden ja ep\xc3\xa4tarkkuuden pieniss\xc3\xa4 merkityksett\xc3\xb6miss\xc3\xa4 yksityiskohdissa. Raamattu on h\xc3\xa4nen mukaansa kirja kirjalta, jopa sana sanalta, luotettava esitys Jumalan ilmoituksesta eri vaiheissa. Suhteessa luterilaisiin tunnustuskirjoihin ja kirkon oppiin Beck oli riippumaton ja katsoi, ett\xc3\xa4 opillisia asioita on arvioitava yksin Raamatun perusteella. Omaa opillista n\xc3\xa4kemyst\xc3\xa4\xc3\xa4n h\xc3\xa4n kehitti kirkon k\xc3\xa4sityksist\xc3\xa4 riippumatta tarkoituksenaan saada aikaan parempaa. Beckin mukaan ihmisen siveellinen toiminta on jumalallisuuden tunnusmerkki. Vanhurskautus on Jumalan lahja, jonka j\xc3\xa4lkeen ihminen el\xc3\xa4\xc3\xa4 pyhitetty\xc3\xa4 "uutta el\xc3\xa4m\xc3\xa4\xc3\xa4"._NEWLINE_Kansainv\xc3\xa4lisesti Beckin teologialla on ollut vaikutusta ennen muuta Suomessa ja sen lis\xc3\xa4ksi jonkin verran Sveitsiss\xc3\xa4, l\xc3\xa4hinn\xc3\xa4 Baselissa._NEWLINE_Suomessa Beckin teologiaan pohjautuva ns. beckil\xc3\xa4isyys tai raamatullisuus muodosti autonomian aikana ainoan yhten\xc3\xa4isen teologisen koulukunnan. Beckin teologian toi Suomeen her\xc3\xa4nn\xc3\xa4isyyden hajaannuksen aikaan 1800-luvun puoliv\xc3\xa4liss\xc3\xa4 her\xc3\xa4nn\xc3\xa4ispappi Alfred Kihlman. Beckin teologiasta vieh\xc3\xa4ttyiv\xc3\xa4t muun muassa Lars Stenb\xc3\xa4ck, C. G. von Essen ja erityisesti A. W. Ingman. Yhteiskunnallisesti vaikutusvaltaisia beckil\xc3\xa4isi\xc3\xa4 Suomen kirkossa olivat arkkipiispat T. T. Renvall (1817\xe2\x80\x931898) ja Gustaf Johansson (1844\xe2\x80\x931930) sek\xc3\xa4 professori ja piispa Otto Immanuel Colliander,'